Jens Bjarnason, framkvæmdastjóri rekstrar hjá Icelandair, segir viðbúið að verkföllin hafi einhver áhrif á ferðalög.
Það gæti gert það. Talsvert af okkar farþegum flýgur áfram með SAS frá Kaupmannahöfn. Þetta er auðvitað eitthvað sem við fylgjumst með.
Náttúrulega mjög bagalegt þegar svona vofir yfir á háannatímum. En svona er þetta og við verðum þá bara að grípa til ráðstafana.
Icelandair hefur gert samning við portúgalska flugrekandann Euro Atlantic um leigu á Boeing 767-300 flugvél sem nýtt verður í millilandaflugi Icelandair næstu tvær vikur. Jens Bjarnason segir ástand á flugvöllum í Evrópu hafa kallað á fleiri flugvélar til taks þegar seinkun verður á öðrum vélum vegna ástandsins.
Eins og margir farþegar okkar hafa orðið varir við og hefur komið fram í fréttum þá eru miklar seinkanir og tafir á afgreiðslu flugvéla á flugvöllum, Sérstaklega í Evrópu en einhverju leyti í Ameríku líka. Þetta veldur því að það er mjög erfitt að halda uppi áætlun í leiðakerfinu. Og reka þennan tengibanka sem allt okkar leiðakerfi snýst um.
Þetta kallar hreinlega á fleiri vélar til að skipta inn á þegar aðrar vélar eru seinar.
Hann segir vandkvæði með aðföng í varahlutum eftir faraldurinn einnig hafa haft mikil áhrif. Mikil töf sé á afhendingu varahluta sem geri það að verkum að flugvélar bíði í lengri tíma eftir viðgerð. Þetta skapi mikið álag á kerfið.
Og hefur meðal annars valdið því að ein okkar flugvéla er enn að bíða eftir hlutum til að komast í rekstur eftir reglubundna skoðun.
Þannig að þetta eru svona megin ástæðurnar.
Hann segir flugfélagið vera að bregðast við fyrirfram, nú sé háannatími og álag mikið næstu vikur.
Vegna þess að við sjáum fram á gríðarlegt álag næstu daga og vikur. Þetta er háannatími. Bara svona til þess að lágmarka líkur á að það verði röskun á för okkar farþega,
þá teljum við rétt að leigja inn vél tímabundið.
Flugmenn hjá SAS lögðu niður störf í morgun. Allt að 250 flugferðum félagsins verður aflýst vegna verkfallsins. Viðbúið er að verkfallið hafi áhrif á ferðalög farþega Icelandair. 